زبانانی زندان۔سپرھال
دومی بھر ۔ مجاھد بلوچ
اے مراگش ءَ  کلاں گیش علی عدالت ءَ  تران کرت۔آئی ءَ  پاکستان ءِ سیاسی،معاشی،چاگردی ءُ زبانانی جیڑاھانی سرا ابید ترس ءَ   گپ جت،آئی ءِ  گشگ ات”ریاست نہ لوٹ ایت کہ زبان دیمروئی بکن انت۔آ ماتی زبانانی بیگواہ کنگ ءِ  پدا انت۔اے ملک ءَ  ھر کس ءَ پہ  وتی زبان ءَ  وت جھد کنگی انت۔”
اے مراگش ءَ  پد علی عدالت مئے کرا آتک گوں ما ھواری ءَ  چاہ وارت۔آئی بلوچ ءُ  بلوچستان ءِ جاورانی سرءَ بازیں گپ جت۔واجہ وت برطانیہ ءَ  جاہ منند انت،اے مراگش ءِ ھاترءَ اتکگ ات۔آئی وتی کسانی اے ملک ءَ  گوازینتگ بازیں سْیاسی چست ءُ  ایراں ھوربوتگ،زندانءَ  ھم بندیگ بوتگ۔آئی ءِ  گپاں چہ پدر بوت کہ آ چہ ریاست ءَ  ھچ رنگ ءَ  وش نہ انتءُ  ریاست چہ آئی وش نہ انت ءُ  آئی گرءُ  دار ءِ  پدا انت۔آئی گوں بلوچاں وتی دلپدردی درشان کرت۔
اے روچ ءَ  دگہ بازیں مراگش بوت،کلاں گیش من ءَ  مشتاق لاشاری ءِ  اکسکاری دوست بوت ۔آئی اکسانی پدرائی بوھگ ءَ  ات ۔مشتاق بن بیھا بلوچے،بلے سندھءِ  ایدگہ بلوچانی وڑءَ وتی ماتی زبانءِ  بے ھال کرتگ۔مئے گندگ ءَ  گوں آ باز گل بوت گوں پچیں روھ ءَ  مارا وش آتک کرت۔
مئے ھمراہ بانک حُمیرہ صدف ءُ  آئی جنک اقرا جتک ات انت،بلوچی دوچاں آئرا آثر مَنْد کرت۔واجہ ءَ  پاکستان ءِ  تھا اولی رند ءَ  کوفی ءُ  چاہ ءَ  چہ کراچی ءِ  کوھنیں مڈیانی اکسکاری کرتگ ات۔
آئی مارا وت لوٹ ات ءُ  وتی اکساری پیش داشت انتءُ  آھانی بابت ءَ  سرپدی دات۔آئی بلوچستان ءَ  وتی اکسانی پدرائی ءِ  واھشت درشان کرت۔
باید انت پاکستان ءُ  دگنیا ءِ  ھمک کنڈءَ بلوچ ازمکار است انت،آ یکجاہ کنگ بہ بنت ءُ  مراگش ٹھینگ بہ بیت چہ ایشی ءَ  یکے دومی ءِ  ھنر ءَ  سرپد بوت کن انت ءُ  باز ھیل کرت کن انت۔ایشی ھاترا باز توجیل جھد،زر ءُ  ایمان لوٹ ایت۔
اے مراگش ءَ  آرٹس کونسل ءِ  دیمی نیمگ ءَ  کتابانی اسٹال است ات،بلئے آ وڈئیں مچی کہ بلوچستان ءَ  کتابانی اسٹالاں گندگ بیت ،ادا آ وڈیں مچی نیست ات۔ھمے رنگ ءَ  جْوانیں کتاب ھم دست نہ کپت۔گیشتراں کتاب زورگ ءَ  گیش اکس کشی ءِ  سرءَ زور داتگ ات۔کتابانی دومی نیمگ ءَ  ورگ ءِ  چیز بھا بوھگ ءَ  ات انت،مردم کتاباں گیش ھما نیمگ ءَ گیش  روگ ءَ  ات انت۔انچوش گمان بوت آ چہ کتاباں ترسگ ءَ  انت۔جنک و ھچ رنگ ءَ  کتابانی نیمگ ءَ  نہ یتک انت۔۔
روان انت